גלינדה

**גלינדה** (באנגלית: **Glinda**), הידועה גם בשם **גלינדה הטובה** (באנגלית: **Glinda the Good**), היא דמות בדיונית שנוצרה בידי ליימן פרנק באום עבור סדרת ספרי "ארץ עוץ". הופעתה הראשונה הייתה בספר הילדים הקלאסי משנת 1900, "הקוסם מארץ עוץ". בספר זו ובהמשכיו מתוארת גלינדה כמכשפה החזקה ביותר בארץ עוץ המשמשת כשליטת מחוז הקוואדלינג, הממוקם בדרום לעיר הברקת, ואף כמגינתה של הנסיכה עוצמה. נוסף לכך, בסדרה המקורית, בניגוד למכשפות אחרות בארץ עוץ, שתוארו כרשעיות ואנוכיות, תוארה דמותה של גלינדה כמכשפה בעלת חוש צדק, חמלה וחוכמה שתפקידה הוא לשמור על הסדר והאיזון בממלכה. עם זאת, בעיבודים מודרניים יותר, מוצגת ומתוארת דמותה כמורכבת יותר, בעלת צדדים פוליטיים ואישיים.

## השראה ופיתוח הדמות
ליימן פרנק באום שאב השראה ישירה לדמותה של גלינדה הטובה מיחסיו הקרובים עם חמותו, מטילדה ג'וסלין גייג' – סופרת, עיתונאית ופעילה פמיניסטית בולטת ב.

גייג', שנמנתה עם נשות התנועה לזכויות נשים לצד סוזן ב. אנתוני ואליזבת קיידי סטנטון, עודדה את באום לכתוב את סדרת ספרי "ארץ עוץ" ולפרסם אותם. חוקרי באום מציינים כי כתביה הפמיניסטיים של גייג' השפיעו באופן ניכר על עיצוב דמותה של גלינדה הטובה, שנכתבה ככוח נשי חיובי וחכם המנוגד לדימויים השליליים של "מכשפות רעות" שהיו נפוצים בספרות ובתרבות הפופולרית באותה התקופה.

בכך, שיקפה גלינדה את תפיסתה החדשנית של גייג' על נשים כמי שמסוגלות להנהיג, לשמור על סדר ולהוות מוקד סמכות מוסרי בעולם – מסר שניכר היטב במעמדה של גלינדה כשליטת דרום ארץ עוץ וכמגינתה של הנסיכה עוצמה.

## ספרות
### ליימן פרנק באום
רומן הילדים "הקוסם מארץ עוץ" מאת ליימן פרנק באום משנת 1900 מתאר את גלינדה כ"מכשפה הטובה מן הדרום". היא מופיעה רק בשלב מאוחר בעלילה. לאחר שהקוסם עף בכדור הפורח שלו, האריה הפחדן, הדחליל, איש הפח, דורותי וטוטו נוסעים דרומה למחוז הקוואדלינג במטרה לבקש את עצתה של גלינדה. היא מגלה לדורותי כיצד לשוב לקנזס באמצעות נעלי הכסף, ומשחררת את קופיה המכונפים של המכשפה המרשעת מן המערב על ידי מסירת כובע הזהב ששלט בהם, לאחר שהורו להם ללוות את שלושת חבריה של דורותי בחזרה בשלום ממחוז הקוואדלניג. בסרט משנת 1939 אוחדה גלינדה עם דמות "המכשפה מן הצפון". ספרים מאוחרים יותר מתייחסים אליה כאל "כשפית" (Sorceress) ולא כ"מכשפה", אף שבאום עצמו הבהיר בכתביו כי אין הוא רואה במכשפות רשע מובנה.

בספרים מתוארת גלינדה כאישה צעירה יפהפייה בעלת שיער אדום נדיר וארוך ועיניים כחולות, הלבושה בשמלה לבנה. גילה האמיתי מבוגר בהרבה ממראהּ, אך היא "יודעת לשמור על נעוריה על אף השנים הרבות שחייתה" – עובדה המוסברת כבר ב"הקוסם מארץ עוץ" על ידי "החייל בעל השפם הירוק". גלינדה שלטה במחוז הקוואדלניג מאז שהפילה את המכשפה המרשעת מן הדרום, בתקופה שבה סבה של עוצמה מלך בעוץ.

לגלינדה תפקיד מרכזי בחיפוש והשבת הנסיכה עוצמה לכס המלכות של עוץ בספר השני, "ארץ עוץ המופלאה". בספר זה מוסבר כי היא מחפשת אחר עוצמה מאז שנעלמה כילדה, וייתכן שלא הפילה את המכשפות המרשעות מן המזרח והמערב על אף עוצמתה, משום שרצתה שעוץ תתאחד תחילה תחת שלטונה החוקי של עוצמה. לאחר עלייתה של עוצמה לכס, גלינדה ממשיכה לסייע לה בעיצוב עתידה של ארץ עוץ, ואינה מגבילה עצמה עוד לשמירה על מחוז הקוואדלינג. בהתאם לאופייה, היא נמנעת מלהתערב בענייני מדינה אלא אם היא מתבקשת לעשות זאת במפורש.

בנוסף לידע עצום בכישוף, גלינדה משתמשת במגוון כלים, קמעות ומכשירים בסדנתה. בעיר הברקת של עוץ מתגלה כי ברשותה "ספר הרשומות הגדול", המאפשר לה לדעת על כל אירוע בעולם ברגע התרחשותו. החל מעלילת הספר "הדרך לארץ עוץ" היא אף מלמדת את הקוסם לשעבר כישוף, והוא הופך למכשף בעל-עוצמה, אם כי הוא מודה כי היא חזקה ממנו.

גלינדה מתגוררת בארמון סמוך למדבר הממית במחוז הקוואדלינג, בלוויית חמישים עלמות מכל מחוז בארץ עוץ. היא מחזיקה גם בצבא נשי גדול שבעזרתו הביסה את צבא המורדים של הגנרלית ג'ינג'ר, שכבש את עיר הברקת.

ב"עיר האזמרגד של עוץ", כאשר עוצמה מתייעצת עמה לגבי ביטחון תושבי הממלכה, גלינדה מטילה לחש שמסתיר את עוץ מכל העולם החיצון, כך שלא ניתן לראותה אפילו ממטוסים. עם זאת, בשונה מעוצמה, היא מתעלמת ממוקדי מצוקה ואזורים מרוחקים כל עוד אינם מאיימים על עיר הברקת או על זרים תמימים. דמותה מצטיירת כאישה מנוסה שיודעת כי לא לכל דבר יש פתרון קסום, וכי ישנם מצבים שאין לשנותם.

עובדה פחות מוכרת היא שגלינדה יצרה את מזרקת המים האסורים, שמימיה גורמים לשכחה. על פי דברי עוצמה, הדבר התרחש "לפני מאות רבות של שנים", מה שמרמז שוב על גילה המופלג של גלינדה. מימיה של המזרקה שימשו להצלת עוץ מפני הפלישה של מלך הנוֹם ובעלי בריתו.
מבין כל דמויותיו של באום, גלינדה נחשבת לאחת המסתוריות ביותר. אף שמכונה "גלינדה הטובה", היא אינה דמות חד-ממדית; היא נחושה, שקולה ואינה מוסחת מדעת, בניגוד לקוסם, לשאגי מן או למכשפה הטובה מן הצפון.
### אלכסנדר וולקוב
בסדרת "הקוסם מעיר הברקת" מאת אלכסנדר מלנטייביץ' וולקוב, דמותה נקראת סטלה, והיא מופיעה לעיתים רחוקות אך נזכרת כדמות טובה המספקת סיוע או מקלט בעת צרה. היא מתוארת כצעירה יפהפייה בעלת שיער זהוב ושמלה ורודה, המושלת ב"ארץ הוורודה" המאוכלסת בשבט פטפטנים.
### השנים המרושעות
בסדרת הספרים "השנים המרושעות" מאת גרגורי מגווייר, בדומה לספרי "ארץ עוץ" המקוריים, גם כאן מתוארת דמותה של גלינדה כמכשפה רבת-עוצמה. נוסף לכך, בחר מגווייר ללכת בעקבות העיבוד הקולנועי שהופק על פי הספר המקורי משנת 1939 ונתן לגלינדה את תואר "המכשפה הטובה מן הצפון", ולא מן הדרום.
#### מרשעת (1995)

ברומן הראשון, "מרשעת" שנכתב על ידי מגווייר בשנת 1995 ומשמש כרומן בבואה לאירועי הספר המקורי, נקראת הדמות בתחילה "גאלינדה". מצד אִמה, היא מתוארת כצאצאית למשפחת אצולה מן השושלת של ארדואנה, שמוצאה מאזור האפלנד. דמותה מתוארת בהרחבה בחלקו הראשון של הרומן, אך כמעט ואינה מופיעה במחצית השנייה – בניגוד לעיבוד המוזיקלי על פי הרומן שבו נוכחותה מתמשכת יותר.

חרף אופייה היהיר והשטחי בראשית הסיפור, היא חכמה מספיק כדי להתקבל להיכל קראג באוניברסיטת שיז, שם היא נאלצת לחלוק חדר עם אלפבה. לאחר תקופה ארוכה של עוינות הדדית, מתפתח ביניהן קשר קרוב והן הופכות לחברות.

בהמשך העלילה מסירה גאלינדה את האות "a" משמה והופכת ל"גלינדה", כמחווה לד"ר דילמונד – עז מלומד ששימש כמרצה בשיז ונרצח בעקבות תעמולת הקוסם. דילמונד היה מתבלבל תכופות בשמה, ובעת שנסעו יחד ברכבת נהג לקרוא לה "גלינדה". מותו הופך לנקודת מפנה עבורה, והיא מחליטה להקדיש עצמה ללימודי כשפים – תחום שבו היא מגלה כישרון רב.

בחצי השני של הרומן היא נישאת לסר צ'פרי, אך נותרת חשוכת ילדים. בתחילה היא מתעבת את אחותה של אלפבה, נסרוז (לימים המכשפה המרשעת מן המזרח), אך עם עזיבתה של אלפבה את שיז היא מתקרבת אל נסרוז ואף מכשפת את נעלי הכסף המאפשרות לה ללכת בכוחות עצמה.
#### Son of a Witch (2005)
ברומן ההמשך הראשון, גלינדה כבר אינה דמות מרכזית, אך תפקידה מאחורי אירועי העלילה עדיין ניכר ונחשף כי כעת היא אלמנה לאחר מותו של סר צ'פרי. היא מוצגת כחלק מהממסד השלטוני של עוץ, בעיקר בתקופת הכאוס שאחרי נפילתה של אלפבה. היא ממשיכה לשמש "המכשפה הטובה" וכפניה הלגיטימיות של הסדר הקיים, אבל ניכרת בה התבגרות ורצינות שלא נראו בהכרח בצעירותה. ברומן זה, מתוארת גלינדה כמי שמודעת יותר למשמעות הפוליטיקה והאחריות, ומנסה לאזן בין טובת המדינה לבין שמירה על תדמית של חמלה וצדק. הקשרים שלה עם הדמויות הצעירות יותר – במיוחד עם ליר, בנה הממזר של אלפבה – נותרו מרוחקים, אך היא ממשיכה להיות חלק בלתי נפרד ממערך הכוחות השולט בעוץ.
#### A Lion Among Men (2008)
ברומן ההמשך השני מקבלת גלינדה במה גדולה יותר ברקע העלילה, במיוחד דרך החקירה שמנהל בִּר (Brr), האריה הפחדן, בנוגע לעברה ולעמדתה בנוגע למאבקים שהתחוללו בעוץ. ברומן זה, מתוארת גלינדה כגרסה מבוגרת מאוד של עצמה: פוליטיקאית ותיקה, מתוחכמת, ואף צינית במידה מסוימת; כאישה שמבינה היטב את "המשחק הפוליטי", אך גם כמי שעדיין מחפשת להצדיק את התואר "הטובה" שניתן לה. הכרך חושף את המורכבות שבדמותה: היא לא רעה, אך היא גם לא חפה מהחלטות קרות שעשתה מתוך שיקולים מדיניים ולא מוסריים. ברומן זה היא נחשבת ל"שריד מהעבר" – דמות שממשיכה לנסות לאחוז בכוח, גם כשהעולם סביבה כבר השתנה.
#### Out of Oz (2011)
ברומן המסיים שבה דמותה של גלינדה לעמדת מפתח בעלילה, אך כעת היא דמות מבוגרת מאוד, כמעט סמלית, ששרדה את הסערות ומייצגת את העוגן האחרון של הסדר הישן, בעוד הסיפור עובר לידיים של הדור החדש (ובעיקר לידי רֵיין, נכדתה של אלפבה). בתחילת הרומן היא נחטפת על ידי צבא המערב והופכת בעצמה ל"שבויה פוליטית", מצב שממחיש את השבריריות של סמכותה בתוך המאבקים המתמשכים בעוץ. בהמשך היא מוצגת כמי שמנסה, חרף גילה ומעמדה, לשמש כקול של יציבות והיגיון בתוך עולם מתפורר. גלינדה כבר אינה מוצגת כאישה צעירה, שטחית ונוצצת כפי שהייתה, אלא כאישה בשלה ועייפה, המודעת לכך שאין פתרונות קסם ושחלק מהסבל והכאוס אינם בלתי-נמנעים.

## קולנוע וטלוויזיה
### הקוסם מארץ עוץ (1939)

[200px|ממוזער|שמאל|[ג'ודי גרלנד, מימין, לצד , על סט הסרט בשנת 1939.]]
בעיבוד הקולנועי "הקוסם מארץ עוץ" משנת 1939, את דמותה של גלינדה מגלמת השחקנית , והיא מוצגת בתור המכשפה הטובה מן הצפון. בסרט היא ממלאת את תפקידיהן של המכשפה הטובה מן הצפון והמכשפה הטובה מן הדרום מהספרים, ואף מחליפה את דמות "מלכת עכברי השדה". גלינדה היא זו שמקבלת את דורותי, שולחת אותה "אל הקוסם", מצילה אותה משדה הפרגים הקטלני וחושפת בפניה את הסוד כיצד לשוב הביתה.

בדומה לדמויות כמו הדודה אם והדוד הנרי, שאין להן מקבילים בארץ עוץ, לגלינדה גם אין דמות מקבילה בסצנות הסופה בקנזס. עם זאת, בהפקות בימתיות רבות נהוג שהשחקנית המגלמת את הדודה אם מגלמת גם את גלינדה.
### בחזרה לארץ עוץ (1985)

בסרט זה, גלינדה נראית ברקע במהלך הכתרת הנסיכה עוצמה. הופעתה בסרט היא מינורית ביותר, אך מציינת את המשכיותה כדמות מרכזית בין הקוסמות המיטיבות של עוץ.
### ארץ אוז (2013)

בעיבוד הפריקוול של אולפני וולט דיסני לאירועי "הקוסם מארץ עוץ", את דמותה של גלינדה מגלמת השחקנית מישל ויליאמס. בעיבוד זה, גלינדה היא המכשפה הטובה מן הדרום ובתו של מלך עוץ שנרצח. היא מתעמתת עם האחיות תיאודורה (מילה קוניס) ואוואנורה (רייצ'ל וייז), המיועדות להפוך למכשפות המרשעות מן המערב והמזרח. במהלך העלילה, גלינדה משתפת פעולה עם אוסקר דיגס (ג'יימס פרנקו), נוכל ותכסיסן טוב-לב, במטרה להביס את האחיות ולהפוך אותו לקוסם מארץ עוץ.
### עד עצם היום הזה (2014)
גלינדה מופיעה במחצית השנייה של העונה השלישית של "עד עצם היום הזה", בגילומה של סאני מייברי. ביקום הסדרה היא חלק מאחוות מכשפות – המכשפה מהדרום, המכשפה מהמזרח והמכשפה מהצפון – השומרות על עוץ באמצעות כוחותיהן. מקום רביעי נותר ריק, מסמל "תמימות", וגלינדה, באמצעות "ספר הרשומות", חוזה כי מכשפה שתגיע בעזרת טורנדו תמלא את מקומו ותביס את הרשע הגדול מכולם.

גלינדה משתכנעת כי זלינה (רבקה מדר), שהגיעה אף היא בעזרת טורנדו, היא זו שתמלא את הנבואה, ומעניקה לה תליון כדי לרתום את כוחותיה. בהמשך מופיעה דורותי, וזלינה תוקפת אותה אך נמסה במים. גלינדה מציעה לדורותי להצטרף לאחווה אך זו מעדיפה לשוב הביתה. לאחר שמתגלה כי זלינה זייפה את מותה, היא מגרשת את גלינדה ליער המכושף, שם היא חיה בממד-כיס נסתר של קרח ושלג הממוקם דרומית לטירתו של עוץ לי גוץ לי. בהמשך, פוגשת גלינדה את שלגיה והנסיך מקסים, ומגלה להם כי הנשק האמיתי נגד זלינה הוא קסם אור, ובכך עוזרת להם להכשיר את הקרקע למאבק מול המכשפה המרשעת.
### עיר הברקת (2015)
[200px|ממוזער|שמאל|גלינדה, בגילומה של [ג'ואלי ריצ'רדסון.]]
בסדרת הטלוויזיה "עיר הברקת", את דמותה של גלינדה מגלמת ג'ואלי ריצ'רדסון. כאן היא דמות סמכותית הידועה כ"אדונית הצפון", "עלמת האור הצפוני" ו"אם הקול והטהור". היא שונאת את הקוסם (וינסנט ד'אונופריו) שנאה עמוקה על שהוציא את הקסם מחוץ לחוק, ובמקביל מנהלת פנימייה לבנות יתומות, שם היא מפקחת על חינוכן ובוחרת את הטובות מביניהן להצטרף למועצה העליונה של הקוסם. מתגלה שהיא למעשה קושרת קשר נגד שלטונו של הקוסם ומתכוננת להפילו, תוך שימוש בנשות המועצה של הקוסם כמרגלות ומטרתה להשתמש במכשפות הצעירות שגודלו בסתר למלחמה נגד הקוסם.

בסדרה מוזכר גם קו עלילה נוסף שבו קיימת "אם הדרום" – מכשפה קדמונית המבוססת חלקית על דמות המכשפה הטובה מן הדרום, שילדה את גלינדה, מערב ומזרח אלפי שנים קודם לעלילת הסדרה.

### מרשעת (2024) ומרשעת: חלק 2 (2025)

[200px|ממוזער|שמאל|[אריאנה גרנדה, שנבחרה לגלם את דמותה של גלינדה בעיבודים הקולנועיים למחזמר "מרשעת", במהלך ריאיון במסגרת קידום החלק הראשון, "מרשעת" (2024).]]
בעיבוד הקולנועי למחזמר "מרשעת" (2003), שפוצל לשני חלקים, את דמותה של גלינדה מגלמת אריאנה גרנדה. בשל היותם מבוססים על המחזמר משנת 2003 ועל הרומן עליו התבסס, דמותה של גלינדה מוצגת כאן כמכשפה הטובה מן הצפון (בדומה לעיבוד הקולנועי משנת 1939) ולא מן הדרום. גרנדה זכתה לשבחים על הופעתה ואף הייתה מועמדת לפרס אוסקר לשחקנית המשנה הטובה ביותר על תפקידה בחלק הראשון.
### עיבודים נוספים
* **The Fairylogue and Radio-Plays** (1908) – גולמה בידי אוולין ג’דסון.
* **[[הקוסם מארץ עוץ (סרט, 1910)|הקוסם מארץ עוץ]]** (1910) – גולמה בידי אוליב קוקס; מופיעה בסצנה בה היא מגדילה את טוטו על מנת שישמש כמגן טוב יותר עבור דורותי.
* **[[ארץ עוץ המופלאה (סרט)|ארץ עוץ המופלאה]]** (1969) – בגילומה של הילרי לי גאס; בעוד קול שירתה דובב. בעיבוד זה מתוארת דמותה כצעירה בהרבה מהעיבוד הקולנועי שהופק לרומן המקורי בשנת 1939, אם כי היא לובשת שמלה ורודה דומה. במהלך הסרט היא שרה שני שירים, בהם "Try To Touch a Star", ואף מביסה את מומבי בעצמה.
* **[[בחזרה לארץ עוץ (סרט, 1972)|בחזרה לארץ עוץ]]** (1972) – דובבה בידי ריזה סטיבנס. מתוארת כ"הפיה הטובה" בפתיח, אך בהמשך מכונה גם "המכשפה הטובה". שרה את "You Have Only You (To Look To)" לדורותי ובהמשך משיבה אותה הביתה בעזרת טורנדו.
* **[[הקוסם מארץ עוץ (אנימה)|הקוסם מארץ עוץ]]** (1982) – מוצגת כאחותה של המכשפה הטובה מן הצפון. דובבה בידי קומיקו טאקיזאווה (יפנית) וונדי תאצ’ר (אנגלית). מופיעה בעיר הברקת ומצילה את דורותי וחבריה בסגנון "דאוס אקס מכינה".
* **[[הקוסם מארץ עוץ (אנימה, 1986)|הקוסם מארץ עוץ]]** (1986) – דמותה של גלינדה מתוארת כמכשפה גבוהה ורזה עם שיער כחול. נוסף לכך, בגרסה זו, בניגוד לגרסתו של באום, ביכולתה לשנות צורות והיא אף הופכת לנשר כדי לרדוף אחרי מומבי. הופכת את מומבי וג’ינג’ר לטובות.
* **[[הקוסם מארץ עוץ (אנימציה)|הקוסם מארץ עוץ]]** (1990) – דובבה בידי בי. ג’יי. וורד. מבחינה חזותית ואישיותית, דמותה מזכירה את גרסתה משנת 1939, אך צעירה בהרבה. בעיבוד זה, היא זו שמביאה את דורותי חזרה לעוץ על מנת לעצור את המכשפה המרשעת ששבה לתחייה.
* **[[לב פראי (סרט)|לב פראי]]** (1990) – שריל לי מגלמת גרסה של המכשפה הטובה המופיעה בהזיה לגיבור הסרט (ניקולס קייג'), ומשכנעת אותו לשוב לאהובתו ולבנם.
* **[[הילדים מארץ עוץ]]** (1996) – דובבה בידי אריקה שיקל. בעיבוד זה, גלינדה היא אם לבת בשם אנדראה, הלובשת שמלה המזכירה את זו של הנסיכה עוצמה.
* **[[החבובות בארץ עוץ]]** (2005) – גולמה בידי מיס פיגי (ששיחקה גם את אחיותיה). לובשת שמלה סגולה עם נוצות, מוצגת ככוכבת הוליוודית מוחצנת ואף נמשכת לדחליל.
* **[[טום וג'רי והקוסם מארץ עוץ]]** (2011) ו**[[טום וג'רי: בחזרה לארץ עוץ]]** (2016) – דובבה בידי פרנסס קונרוי.
* **[[על טבעי (סדרת טלוויזיה)|על טבעי]]** (2013) – בעונתה השמינית של סדרת דרמת-אימה על-טבעית זו, מופיעה פיה בשם גילדה, אשר דמותה ומאפייניה מבוססים על גלינדה, בגילומה של טיפאני דופונט.
* **[[בחזרה לארץ עוץ (סרט, 2013)|בחזרה לארץ עוץ]]** (2013) – דובבה בידי ברנדט פיטרס.
* **RWBY** (2013) – בסדרת אנימה זו, מיוצגת דמותה של גלינדה בדמותה של "גליינדה גודוויץ’", ציידת מיומנת בעלת יכולות טלקינטיות ובעלת מזג קצר, המשמשת כיד-ימינו של פרופסור אוזפין.
* **[[אבודים בעוץ]]** (2017) – בסדרת הנפשה זו, גלינדה מופיעה כאחת הדמויות הראשיות, ואת דמותה מדבבת השחקנית ג'ניפר הייל.
* **[[רובוט צ'יקן]]** (2018, 2020) – דובבה בידי קריסטין צ'נוות' (2018) וג'וליה גארנר (2020).
* **[[איש משפחה]]** – דמותה של גלינדה מופיעה בקצרה לצד המכשפה המרשעת מן המערב.

## מחזות זמר
### הקוסם מארץ עוץ (1942)
בשנת 1942 עובד סרט הקולנוע משנת 1939 לעיבוד בימתי-מוזיקלי עבור התיאטרון MUNY שבסנט לואיס. עיבוד זו הועלה מאז בהפקות רבות ברחבי ארצות הברית. בעיבוד זו ידועה גלינדה רק בתור "המכשפה הטובה מן הצפון" ושמה הפרטי אינו מוזכר כלל, ודמותה גולמה לראשונה על ידי כוכבת הברודוויי והבלרינה .
### הקוסם

במחזמר "", מוצגת גלינדה כמכשפה הטובה מן הצפון, כפי שהופיעה בעיבוד הקולנועי משנת 1939. היא מופיעה פעם אחת בלבד – בסיום המחזמר – על מנת לסייע לדורותי לשוב הביתה לקנזס. במחזמר זה היא מתוארת כאחותן של ארבע המכשפות האחרות: אדפרל (המכשפה הטובה מן הצפון המקורית), אווילין (המכשפה המרשעת מן המערב) ואיווקאמין. התפקיד גולם לראשונה בברודוויי על ידי די. די. ברידג'ווטר. בעיבוד הקולנועי על פי המחזמר גילמה אותה לנה הורן, ובה היא זו שיוצרת את סופת הטורנדו שמביאה את דורותי לארץ עוץ. בשנת 2015, בעיבוד הלייב שהופק על פי המחזמר, גילמה את דמותה אוזו אדובה.
### מרשעת (2003)

200px|ממוזער|שמאל|את דמותה של גלינדה בהפקה הברזילאית המקורית של "מרשעת" גילמה השחקנית פאבי באנג.
במחזמר זה, המבוסס על רומן הבבואה של גרגורי מגווייר, "מרשעת" (1995), ממלאת גלינדה תפקיד מרכזי בעלילה. את התפקיד גילמה לראשונה קריסטין צ'נוות' בתיאטראות ברודוויי, שזכתה למועמדות לפרס טוני בקטגוריית "השחקנית הטובה ביותר במחזמר" (2004).

המחזמר מתמקד בקשר המורכב והמתפתח בין גלינדה לאלפבה (המכשפה המרשעת מן המערב), ומציג את השתיים כשותפות לחדר בלימודיהן באוניברסיטת שיז. בתחילה מתוארת גלינדה כנערה שטחית וגאוותנית הנוטה לזלזל באלפבה בשל מראהּ החריג, אך בהדרגה מתפתח ביניהן קשר קרוב ההופך לידידות עמוקה ואף טעונה ברגשות סותרים. המחזמר מציג את גלינדה כדמות קומית אך גם מורכבת: היא רודפת אחר פופולריות והכרה ציבורית, אך בהמשך מתגלה גם כמנהיגה פוליטית – היא נוטלת חלק מרכזי במנגנון השלטון של עוץ ומשתפת פעולה עם הקוסם, תוך שהיא מאזנת בין נאמנותה הציבורית לבין חברותה ונאמנותה לאלפבה.

בהשוואה ליצירתו של מגווייר, הדמות במחזמר מוצגת בצורה רכה ומעוררת אמפתיה יותר; שכן ברומן של מגווייר, גלינדה נעלמת מחלקו השני של העלילה ומודגשים באישיותה צדדים אליטיסטיים ונוקשים יותר. לעומת זאת, המחזמר בוחר להעמיד אותה כדמות מקבילה שוות-ערך לאלפבה, ולעצב את הקונפליקט ביניהן כציר רגשי־דרמטי מרכזי המשפיע בסופו של דבר על התפקידים אותן גילמו בעלילת הרומן המקורי.

## קישורים חיצוניים

## הערות שוליים

קטגוריה:הקוסם מארץ עוץ
קטגוריה:מכשפות בספרות
קטגוריה:מכשפות בקולנוע ובטלוויזיה
קטגוריה:דמויות פמיניסטיות בדיוניות